钦定古今图书集成/历象汇编/岁功典/第015卷 > 正月事宜
## 钦定古今图书集成/历象汇编/岁功典/第015卷 > 正月事宜

《周天玉衡六问》曰：“大寒后十五日，斗指艮，为立春。立，
始建也，春气始至，故为之立也。后又十五日，斗指寅，
为雨水，雨水中炁也，言雪散为水矣。律太簇。簇者，凑
也，言万物凑地而出，随阳而生也。”《玉烛宝典》以正月
为端月，曰孟阳，曰献岁。

《灵宝》曰：“是月天道南行，作事出行，俱向南，吉。”

是月一日，修《续命斋》，勿杀生。初七日是三会日，宜修
“延神斋”，吉。

《四时纂要》曰：“是月四日寅日宜拔白，甲子日拔白，三
十日服并花水，令须发不白。”

《肘后方》曰：“正月上寅日，取女青草末三合，绛囊盛，挂
帐中，能辟瘟疫。女青即雀瓢也。”

《琐碎录》曰：“打春牛时，拾牛身土泥撒檐下，不生蚰蜒，
居家必用”曰：“是月将三年桃树身上尖刀画破，树皮
直长五七条，比他树结子更多，恐皮紧不长。”

是月上辰日塞鼠穴，可绝鼠。

《珠囊隐诀》曰：“正月宜加绵袜以煖足，则无病。戊辰日
宜炼丹药。”

《千金月令》曰：“是月宜食粥有三方：一曰地黄粥，以补
虚。取地黄捣汁，候粥半熟以下汁，复用绵包花椒五
十粒，生姜一片，同煮，粥熟去绵包，再下熟羊肾一具，
碎切成条，如韭叶大，少加盐食之。二曰防风粥，以去
四肢风。取防风一大分，煎汤煮粥。三曰紫苏粥，取紫
苏炒微黄香，煎取汁作粥。”

《云笈七签》曰：“正月十日沐浴，令人齿坚，寅日烧白发，
吉。”

《述见》曰：“是月每早梳头一二百梳，甚益。”

《元枢经》曰：“春冰未泮。衣欲上薄下厚。养阳收阴。长生
之术也。太薄则伤寒。”

《道藏经》曰：欲灭尸虫，春正上甲乙日，视岁星所在，焚
香朝朝礼拜，诚心祝曰：“臣愿东方明星君扶我魂，接
我魄，使我寿命绵长如松柏，愿臣身中三尸九虫尽
消灭，频频行之吉。”